**Ajattelun järjestelmät**

**Johdanto**

*Ajattelu, nopeasti ja hitaasti* on israelilaisen Nobel-palkitun taloustietelijä-psykologi Daniel Kahnemanin kirjoittama teos, johon hän on koonnut vuosikymmenien mittaan tekemänsä tieteellisen tutkimuksen tulokset. Kirja on yksi niistä monista kirjoista, joita on kovasti suositeltu lukemaan Proakatemia-yhteisön sisällä. Tässä esseessä referoin kirjasta tutut ihmisen ”järjestelmä 1” ja ”järjestelmä 2” pääpirteet, sekä esitän muutamia tutkimuksia, joita kirjassa esitellään selittäessä näitä mielenkiintoisia ihmisen ”järjestelmiä”.

Psykologian rintamalla tehdyt läpimurrot avataan kirjassa luontevasti jaottelemalla inhimilliselle ajattelulle ja päätöksenteolle ominaiset piirteet kahteen luokkaan, jonka jälkeen luokat elollistetaan kirjan kahdeksi päähenkilöksi: järjestelmä 1:ksi ja järjestelmä 2:ksi.

**Ajattelun järjestelmät**

Järjestelmä 1 on nopea, intuitiivinen ja tunteellinen, kun taas ensimmäiseen verrattuna järjestelmä 2 on hidas, harkitseva ja analyyttinen. Kahneman itse tunnistaa järjestelmän 1 tarinan päähenkilöksi jo alkumetreillä. Toden totta, nopea ja automaattisesti aktivoituva järjestelmä 1 pystyykin parhaimmillaan tekemään vaikutuksen uuden tiedon prosessoinnin nopeudellaan. Järjestelmä 2 puolestaan välillä kompuroi vastaavanlaisissa tilanteissa. Tästä huolimatta nämä ”järjestelmät” täydentävät toisiaan ja ilman niitä emme välttämättä olisi edes olemassa.

Kirjan ensimmäisessä osassa keskitytään tutkimaan missä, milloin ja miksi eri järjestelmät aktivoituvat sekä hahmottelemaan millaisiin tehtäviin kumpikin parhaiten soveltuu. Ensimmäisen järjestelmän tehtäviin kuuluu arkisuus ja vaivattomuus, yleensä et edes tiedosta ajattelevasi ajatellessasi ensimmäisen järjestelmän avulla. Tilan, ilmeiden ja stereotyyppien tunnistamisen sekä yksinkertaisten lauseiden ja laskujen ymmärtäminen tapahtuvat huomaamatta arjessa. Toisen järjestelmän tehtävät vaativat taas huomattavasti enemmän keskittymistä. Esimerkkien skaalana toimii starttipistoolin laukaisuun keskittymisestä monimutkaisten loogisten väittämien ymmärtämiseen. (Kahneman, 21–22).

**Ihmisen mieli on erityinen**

Vertailusta huolimatta järjestelmien välillä on kuitenkin tiivis yhteys. Tätä havainnollistetaan ensimmäisessä osassa syventymällä ”pohjustukseen”. Pohjustuksella tarkoitetaan erilaisten mielleyhtymien avulla tapahtuvaa tietoisien ajattelumallien ja ajatusten virittämistä aivossa. Pohjustuksen vaikutuksia voidaan tutkia monella tavalla, joista yksinkertaisimpana on esimerkiksi puuttuvan kirjaimen täydentäminen: jos tehtävänäsi on täydentää sanan *\_uokka* ensimmäinen kirjain, voidaan oikea vastaus pohjustaa esimerkiksi mainitsemalla tätä ennen jokin toinen sana, kuten *maanviljely* tai *koulu*. Tällöin henkilöä, jota testataan, voidaan ohjata täydentämään sana *kuokaksi* tai *luokaksi*. (Kahneman, 52)

Yrittäjän kannalta olennainen päätöksentekoa koskeva ”sääntö” on kirjan toisessa osassa vastaan tuleva ”ankkurointi”. Ankkurointi on jokaisen huippumyyjän tiedossa oleva psykologinen keino vaikuttaa ihmisten uskomukseen myytävän tavaran arvosta. Käytännössä tällä saatetaan tarkoittaa yksinkertaisimmillaan esimerkiksi korkean ensitarjouksen tekemistä. Tämä perustuu siihen, että ihmiset muodostavat usein oman arvion erilaisten asioiden arvosta suhteuttaessaan näitä saatavilla olevaan tietoon.

**Linda-koe**

Kirjan toisesta osiosta nousee arkisten pulmatilanteiden lisäksi ihmisten vaikeus käsitellä todellisuuden kannalta perustavanlaatuisia ilmiöitä kuten esimerkiksi satunnaisuus. Tällöin on kysymys tilanteista, joissa kehoituksesta huolimatta ihmisten ”järjestelmä 2” joko ei aktivoidu tai sitten ei aktivoitumisestaan huolimatta pysty hahmottamaan ilmiöitä ja käsitteitä syvällisesti. Ensimmäisenä valopilkkuna nousee esiin ”Linda-koe”. Kokeessa ihmisille ensin esitellään Linda, opiskeluaikoinaan hyvin valveutunut, sosiaalisesta oikeudenmukaisuudesta ja syrjinnästä kiinnostunut, filosofian pääaineesta valmistunut nainen. Tämän jälkeen ihmisille esitetään väittämiä, joiden todennäköisyyttä koehenkilöiden on tarkoitus arvioida. Sen aikaisen tiedeyleisön yllätykseksi valtaosa koehenkilöistä useassa eri kokeessa arvioi, että on todennäköisempää, että Linda on feministinen pankkivirkailija kuin että Linda on pankkivirkailija. Tämä siitä huolimatta, että kaikki feministiset pankkivirkailijat ovat pankkivirkailijoita mutta kaikki pankkivirkailijat eivät ole feministisiä pankkivirkailijoita. Tilanteessa, jossa ihmisten on reilusti aikaa harkita oikeaa vastausta, ei usein ”järjestelmä 2” silti aktivoidu hahmottaakseen asiaa yksinkertaisten Venn-diagrammien kautta. (Kahneman, 158)

Tämä on mielestäni hieman omituista, koska kirjan mukaan ”järjestelmä 2” tulisi olla juurikin se mekanismi, jonka avulla ihmiset saisivat muodostettua oikean vastauksen, kun heille vain osoitetaan tarpeeksi aikaa asian prosessoimiseen.

**Pohdintaa**

Kirjassa käsitellään vielä muun muassa prospektiteoriaa, sekä erityisen harvinaisia ilmiöitä, joita ihmisten on vähemmän yllättäen vaikea käsittää. Hyvänä esimerkkinä voitaisiin pitää nykyistä pandemiaamme. Ihmisen ajattelulle on hyvinkin tyypillistä erilaisten satunnaisten ja harvinaisten tapahtumien todennäköisyyden yliarvioiminen ja toisaalta tällaiset tapahtumat ovat liian kaukaisia, jotta niiden varalta voisi tehdä erilaisia toimenpiteitä. Järjestelmille 1 ja 2 tulee siis jatkossakin paljon haasteita tällaisien tapahtumien reagointiin.

Kirjan sisällöstä voisi kirjoittaa useammankin esseen verran yllättäviä huomioita inhimillisen ajattelun erheistä, mutta uskon saavuttaneeni jo tässä kirjan ydinsanoman.

Kirjaa lukiessa oli myös mielenkiintoista reflektoida näitä Kahnemanin esittämiä järjestelmiä omaan arkeen ja ajatteluun. Yrittäjänä kun lähes päivittäin tulee vastaan erilaisia skenaarioita, joissa saa jatkuvasti tasapainotella näiden järjestelmien; hitaan ja nopean ajattelun välillä.